ডা. আদেলী এদিব খান, ০৯ মে, এবিনিউজ : ‘বড় হয়ে তোমাকে রাজনীতি করতে হবে, দেশের জন্য কিছু করতে হবে’- এই নির্দেশ চতুর্থ শ্রেণীতে পড়ুয়া এক ছাত্রীর প্রতি আজকের প্রধানমন্ত্রী শেখ হাসিনার। সময়টা আজ থেকে ১৩ বছর আগের। বাবা রাজনীতি করতেন, বাবার হাত ধরেই সেই ছোট বয়সে বেশ কয়েকবার তৎকালীন বিরোধী দলীয় নেত্রী ও বর্তমান প্রধানমন্ত্রী শেখ হাসিনার সঙ্গে দেখা করেছেন, কথা বলেছেন আজকের আদেলী এদিব খান। আদেলীর বাবার সঙ্গে সে সময়কার দিনগুলোতে শেখ হাসিনার প্রায়ই ফোনালাপ হতো। সেই সুবাদে আদেলীও নেত্রীর সঙ্গে কথা বলার সুযোগ পেতেন। সেদিন তার শিশুমনের জবাব ছিল- ‘বড় হয়ে আমিও শেখ হাসিনা হবো’। কচিমনের সেই উক্তি এখন মনে পড়লে নিজে নিজেই হাসেন আদেলী। ছোট্ট বয়সের ছোট্ট কথাগুলো বাস্তব না হলেও বাংলাদেশের রাজনীতিতে আদেলী এখন শেখ হাসিনার অনুসারী। রাজনৈতিক পরিবারের এই সন্তানকে রাজনীতিই যেন স্বাগত জানিয়েছে।